CELEX: 32020D1354
Language: sk
Date: 2020-09-25 00:00:00
Title: Vykonávacie rozhodnutie Rady (EÚ) 2020/1354 z 25. septembra 2020, ktorým sa Portugalskej republike poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

29.9.2020   
               
               
                  SK
               
               
                  Úradný vestník Európskej únie
               
               
                  L 314/49
               
            
         VYKONÁVACIE ROZHODNUTIE RADY (EÚ) 2020/1354
         z 25. septembra 2020,
         ktorým sa Portugalskej republike poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19 (1), a najmä jeho článok 6 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Portugalsko požiadalo 11. augusta 2020 Úniu o finančnú pomoc s cieľom doplniť svoje úsilie na vnútroštátnej úrovni pri riešení vplyvu výskytu ochorenia COVID-19 a jeho sociálno-ekonomických dôsledkov na pracovníkov a samostatne zárobkovo činné osoby.
                  
               
                     (2)
                  
                  
                     Očakáva sa, že výskyt ochorenia COVID-19 a mimoriadne opatrenia, ktoré Portugalsko zaviedlo na obmedzenie jeho výskytu, ako aj jeho sociálno-ekonomického vplyvu a vplyvu súvisiaceho so zdravím, budú mať závažný dosah na verejné financie. Podľa prognózy Komisie z jari 2020 malo Portugalsko do konca roka 2020 dosiahnuť deficit verejných financií na úrovni 6,5 % HDP a dlh verejných financií na úrovni 131,6 % hrubého domáceho produktu (HDP). Podľa predbežnej prognózy Komisie z leta 2020 sa predpokladá, že HDP Portugalska klesne v roku 2020 o 9,8 %.
                  
               
                     (3)
                  
                  
                     Výskyt ochorenia COVID-19 ochromil podstatnú časť pracovnej sily v Portugalsku. To viedlo k náhlemu a prudkému zvýšeniu verejných výdavkov Portugalska v súvislosti s režimami skráteného pracovného času a podobnými opatreniami, ako aj k využívaniu príslušných opatrení súvisiacich so zdravím v súvislosti s výskytom ochorenia COVID-19, ako sa uvádza v odôvodneniach 4 až 17.
                  
               
                     (4)
                  
                  
                     Zákonom č. 7/2009 z 12. februára, ktorý sa uvádza v žiadosti Portugalska z 11. augusta 2020, sa zavádza opatrenie na podporu pre udržanie pracovných zmlúv prostredníctvom dočasného prerušenia práce alebo skrátenia bežného pracovného času zakotveného v portugalskom zákonníku práce. V rámci opatrenia sa oprávneným podnikom poskytuje dávka na pokrytie 70 % odmeny zamestnancov, pričom výška odmeny zamestnancov sa rovná dvom tretinám ich bežného hrubého platu. Táto dvojtretinová oprava podlieha dolnej hranici rovnajúcej sa vnútroštátnej minimálnej mzde a hornej hranici rovnajúcej sa trojnásobku vnútroštátnej minimálnej mzdy. Oprávnené podniky museli pozastaviť svoju podnikateľskú činnosť alebo čeliť značným stratám príjmov.
                  
               
                     (5)
                  
                  
                     Základom pre zavedenie viacerých opatrení na riešenie vplyvu výskytu ochorenia COVID-19 bol zákonný dekrét č. 10-G/2020 z 26. marca a zákonný dekrét č. 27-B/2020 z 19. júna, ktoré sa uvádzajú v žiadosti Portugalska z 11. augusta 2020. To zahŕňa novú a zjednodušenú osobitnú podporu pre udržanie pracovných zmlúv prostredníctvom dočasného prerušenia práce alebo skrátenia bežného pracovného času. Toto opatrenie je podobné opatreniu uvedenému v odôvodnení 4, ale má zjednodušené postupy umožňujúce rýchlejší prístup k finančným prostriedkom. V rámci opatrenia sa oprávneným podnikom poskytuje dávka na pokrytie 70 % odmeny zamestnancov, pričom výška odmeny zamestnancov sa rovná dvom tretinám ich bežného hrubého platu, ako aj oslobodenie zamestnávateľa od platenia príspevkov na sociálne zabezpečenie. Táto dvojtretinová oprava podlieha dolnej hranici rovnajúcej sa vnútroštátnej minimálnej mzde a hornej hranici rovnajúcej sa trojnásobku vnútroštátnej minimálnej mzdy. Oprávnené podniky museli počas 30 dní predchádzajúcich podaniu žiadosti o podporu pozastaviť svoju podnikateľskú činnosť alebo čeliť stratám príjmov vo výške aspoň 40 % v porovnaní s tým istým mesiacom predchádzajúceho roka alebo s mesačným priemerom počas dvoch mesiacov pred uvedeným obdobím. Opatrenie bolo niekoľkokrát rozšírené, a to aj prostredníctvom revízie výpočtu odmeny zamestnancov na štyri pätiny ich bežného hrubého platu a zavedením postupného zrušenia úľav na príspevky na sociálne zabezpečenie v prípade podnikov, ktoré toto opatrenie využívajú. Keďže na účely nariadenia (EÚ) 2020/672 úľava na príspevky na sociálne zabezpečenie predstavuje pre vládu ušlý príjem, možno ich považovať za rovnocenné s verejnými výdavkami.
                  
               
                     (6)
                  
                  
                     V prípadoch, keď sa podniky nachádzajú v kríze v dôsledku výskytu ochorenia COVID-19, využívajú opatrenia uvedené v odôvodnení 4 alebo 5 a majú program odbornej prípravy schválený vnútroštátnymi verejnými službami zamestnanosti a odbornej prípravy v rámci osobitných programov odbornej prípravy, zamestnanci a spoločnosti môžu dostať príspevok na odbornú prípravu na pokrytie náhrady príjmu, ako aj súvisiacich nákladov na odbornú prípravu, ktorá sa má uskutočniť počas pracovných hodín ako alternatíva k skráteniu pracovného času.
                  
               
                     (7)
                  
                  
                     Orgány navyše zaviedli osobitné opatrenie podpory pre podniky na obnovenie podnikateľskej činnosti. S cieľom uľahčiť opätovné zaradenie do pracovného procesu, ako aj udržanie pracovných miest môžu podniky, ktorých zamestnanci využívali opatrenia uvedené v odôvodnení 4 alebo 5, získať dávku, ktorá sa rovná buď vnútroštátnej minimálnej mzde za každého dotknutého zamestnanca vyplatenej v jednej splátke, alebo dvojnásobku vnútroštátnej minimálnej mzdy pripadajúcej na každého dotknutého zamestnanca vyplatenej postupne v priebehu šiestich mesiacov. Ak sa podpora poskytuje postupne, podniky môžu takisto využívať čiastočné oslobodenie zamestnávateľov od príspevkov na sociálne zabezpečenie vo výške 50 % v súvislosti s príslušnými zamestnancami.
                  
               
                     (8)
                  
                  
                     Orgány napokon podľa zákonného dekrétu č. 27-B/2020 z 19. júna a zákonného dekrétu č. 58-A/2020 zo 14. augusta zaviedli príspevok na stabilizáciu príjmov pre zamestnancov, ktorí využívajú opatrenia uvedené v odôvodnení 4 alebo 5. Oprávnení zamestnanci sú tí, ktorých hrubý plat za február 2020 nepresiahol dvojnásobok vnútroštátnej minimálnej mzdy. Zamestnanci poberajú dávku rovnajúcu sa rozdielu medzi hrubým platom z februára 2020 a platom, ktorý mal zamestnanec v období, keď sa naňho vzťahoval jeden z dvoch uvedených podporných režimov, s dolnou hranicou 100 EUR a hornou hranicou 351 EUR.
                  
               
                     (9)
                  
                  
                     Zákonným dekrétom č. 10-A/2020 z 13. marca a zákonom č. 2/2020 z 31. marca (2), ktoré sa uvádzajú v žiadosti Portugalska z 11. augusta 2020, sa zavádza osobitná podpora pre samostatne zárobkovo činné osoby, neformálnych pracovníkov a riadiacich partnerov. V rámci opatrenia sa poskytuje mesačná dávka rovnajúca sa buď registrovanému príjmu fyzickej osoby, s hornou hranicou 438,81 EUR, ak je príjem nižší ako 658,21 EUR, alebo dvom tretinám registrovaného príjmu fyzických osôb s hornou hranicou 438,81 EUR, ak je príjem vyšší ako 658,21 EUR. Od 13. marca do 30. júna 2020 sa na celkovú výšku mesačnej podpory uplatňovala pôvodná dolná hranica vo výške 219,41 EUR. Oprávnenými žiadateľmi sú osoby, ktoré počas 30 dní predchádzajúcich podaniu žiadosti o podporu pozastavili svoju podnikateľskú činnosť alebo čelili stratám príjmov vo výške aspoň 40 % v porovnaní s tým istým mesiacom predchádzajúceho roka alebo s mesačným priemerom počas dvoch mesiacov pred uvedeným obdobím.
                  
               
                     (10)
                  
                  
                     Zákonným dekrétom č. 10-A/2020 z 13. marca, ktorý sa uvádza v žiadosti Portugalska z 11. augusta 2020, sa zavádzajú rodinné prídavky pre zamestnancov, ktorí nemôžu pracovať z dôvodu potreby pomáhať svojim deťom mladším ako 12 rokov alebo iným závislým osobám. V rámci opatrenia sa poskytuje dávka pokrývajúca 50 % odmeny zamestnancov. Odmeny zamestnancov v zásade zodpovedajú dvom tretinám bežného hrubého platu, pričom dolná hranica sa rovná vnútroštátnej minimálnej mzde a horná hranica je trojnásobkom vnútroštátnej minimálnej mzdy. Toto opatrenie možno považovať za opatrenie podobné režimom skráteného pracovného času, ktoré sa uvádza v nariadení (EÚ) 2020/672, keďže poskytuje podporu príjmu pre zamestnancov, ktorá pomôže pokryť náklady na starostlivosť o deti počas uzavretia škôl, a tým umožní rodičom pokračovať v práci, čím sa predíde ohrozeniu ich zamestnania.
                  
               
                     (11)
                  
                  
                     Vládnym nariadením č. 3485-C/2020 zo 17. marca, vládnym nariadením č. 4395/2020 z 10. apríla a vládnym nariadením č. 5897-B/2020 z 28. mája, ktoré sa uvádzajú v žiadosti Portugalska z 11. augusta 2020, sa zavádza osobitné opatrenie podpory pre udržanie pracovných zmlúv školiteľov vzhľadom na zrušenie odbornej prípravy. Verejná podpora pozostáva z dávky na pokrytie platu školiteľov aj napriek tomu, že sa odborná príprava neuskutočňuje.
                  
               
                     (12)
                  
                  
                     Uznesením rady vlády autonómneho regiónu Azory č. 97/2020 z 8. apríla, uznesením rady vlády autonómneho regiónu Azory č. 120/2020 z 28. apríla, uznesením rady vlády autonómneho regiónu Azory č. 128/2020 z 5. mája, uznesením rady vlády autonómneho regiónu Azory č. 129/2020 z 5. mája, uznesením rady vlády autonómneho regiónu Azory č. 195/2020 z 5. mája, uznesením rady vlády autonómneho regiónu Azory č. 196/2020 z 15. júla a uznesením rady vlády autonómneho regiónu Azory č. 200/2020 zo 17. júla, ktoré sa uvádzajú v žiadosti Portugalska z 11. augusta 2020, sa zavádzajú viaceré regionálne opatrenia v oblasti zamestnanosti v autonómnom regióne Azory. Osobitné opatrenia, vrátane regionálnych príplatkov k celoštátnym režimom, konkrétne k režimu skráteného pracovného času, a podpory pre samostatne zárobkovo činné osoby a pre podniky na obnovenie podnikateľskej činnosti, sú určené na udržanie zamestnanosti v autonómnom regióne Azory počas výskytu ochorenia COVID-19. Podpora v rámci opatrení je podmienená udržaním pracovných zmlúv, ako aj podnikateľskej činnosti.
                  
               
                     (13)
                  
                  
                     Uznesením vlády autonómneho regiónu Madeira č. 101/2020 z 13. marca a nariadením č. 133-B/2020 podpredsedníctva vlády autonómneho regiónu Madeira a regionálneho sekretariátu pre sociálne začlenenie a občianstvo z 22. apríla, ktoré sa uvádzajú v žiadosti Portugalska z 11. augusta 2020, sa zavádzajú viaceré regionálne opatrenia v oblasti zamestnanosti v autonómnom regióne Madeira. Osobitné opatrenia, vrátane regionálnych príplatkov k celoštátnym režimom, konkrétne k režimu skráteného pracovného času, a podpory pre samostatne zárobkovo činné osoby a pre podniky na obnovenie podnikateľskej činnosti, sú určené na udržanie zamestnanosti na Madeire počas výskytu ochorenia COVID-19. Podpora v rámci opatrení je podmienená udržaním pracovných zmlúv, ako aj podnikateľskej činnosti.
                  
               
                     (14)
                  
                  
                     Zákonným dekrétom č. 10-A/2020 z 13. marca a zákonom č. 2/2020 z 31. marca (3), ktoré sa uvádzajú v žiadosti Portugalska z 11. augusta 2020, sa stanovuje príspevok pre zamestnancov a samostatne zárobkovo činné osoby, ktorí dočasne nemôžu vykonávať odbornú činnosť, pretože sú v preventívnej izolácii. Takíto pracovníci majú nárok na príspevok vo výške svojho základného platu. Uvedenými právnymi aktmi sa zavádza aj príspevok na nemocenské dávky v dôsledku nakazenia ochorením COVID-19. V porovnaní so štandardným systémom nemocenských dávok v Portugalsku sa na poskytnutie príspevku na nemocenské dávky v dôsledku nakazenia ochorením COVID-19 nevzťahuje čakacie obdobie. Verejná podpora pozostáva z dávky, ktorá sa rovná hrubému platu.
                  
               
                     (15)
                  
                  
                     Zákonným dekrétom č. 10-A/2020 z 13. marca, ktorý sa uvádza v žiadosti Portugalska z 11. augusta 2020, sa umožňuje nákup osobných ochranných prostriedkov, ktoré sa budú používať na pracovisku, najmä vo verejných nemocniciach, na príslušných ministerstvách, v obciach a autonómnych regiónoch Azory a Madeira ako opatrenie súvisiace so zdravím. Právnym aktom sa navyše zavádza kampaň v oblasti hygieny v školách, ktorej cieľom je zabezpečiť bezpečný návrat učiteľov, iných členov personálu a študentov do školy.
                  
               
                     (16)
                  
                  
                     Orgány zaviedli testovanie nakazenia ochorením COVID-19 v prípade hospitalizovaných pacientov a pracovníkov verejných nemocníc, ako aj zamestnancov zariadení opatrovateľskej starostlivosti a zariadení starostlivosti o deti. Náklady na testovanie sú financované zo všeobecného rozpočtu, a preto je bez výslovného právneho základu.
                  
               
                     (17)
                  
                  
                     Napokon zákonom č. 27-A/2020 z 24. júla, ktorý sa uvádza v žiadosti Portugalska z 11. augusta 2020, sa zavádzajú osobitné odmeny pre zamestnancov Národnej zdravotnej služby zapojených do boja proti výskytu ochorenia COVID-19. Pozostávajú z výkonnostného bonusu vyplateného iba raz, ktorý zodpovedá 50 % bežného hrubého platu zamestnanca.
                  
               
                     (18)
                  
                  
                     Portugalsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Portugalsko poskytlo Komisii primerané dôkazy o tom, že od 1. februára 2020 sa skutočné a plánované verejné výdavky zvýšili o 5 934 462 488 EUR, a to z dôvodu vnútroštátnych opatrení prijatých na riešenie sociálno-ekonomických dôsledkov výskytu ochorenia COVID-19. Zvýšenie priamo súvisiace s uvedenými opatreniami, ako sú režimy skráteného pracovného času alebo podobné opatrenia, predstavuje náhle a prudké zvýšenie, pretože sa týka tak nových opatrení, ako aj zvýšenia dopytu po existujúcich opatreniach, ktoré sa spolu týkajú významného podielu podnikov a pracovnej sily v Portugalsku.
                  
               
                     (19)
                  
                  
                     Komisia sa v súlade s článkom 6 nariadenia (EÚ) 2020/672 poradila s Portugalskom a overila náhle a prudké zvýšenie skutočných a plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj využívanie príslušných opatrení súvisiacich so zdravím v súvislosti s výskytom ochorenia COVID-19, ktoré sa uvádzajú v žiadosti z 11. augusta 2020.
                  
               
                     (20)
                  
                  
                     Finančná pomoc by sa preto mala poskytnúť s cieľom pomôcť Portugalsku pri riešení sociálno-ekonomických dôsledkov závažného narušenia hospodárstva spôsobeného výskytom ochorenia COVID-19. Komisia by mala prijať rozhodnutia o splatnosti, výške a uvoľnení splátok a tranží v úzkej spolupráci s vnútroštátnymi orgánmi.
                  
               
                     (21)
                  
                  
                     Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu vykonať, najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.
                  
               
                     (22)
                  
                  
                     Portugalsko by malo Komisiu pravidelne informovať o plnení plánovaných verejných výdavkov s cieľom umožniť Komisii posúdiť rozsah, v akom Portugalsko plní uvedené výdavky.
                  
               
                     (23)
                  
                  
                     Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Portugalska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa uplatňujú zásady rovnakého zaobchádzania, solidarity, proporcionality a transparentnosti,
                  
               PRIJALA TOTO ROZHODNUTIE:
         
            Článok 1
            Portugalsko spĺňa podmienky stanovené v článku 3 nariadenia (EÚ) 2020/672.
         
         
            Článok 2
            
               1.   Únia poskytne Portugalsku úver vo výške najviac 5 934 462 488 EUR. Úver má maximálnu priemernú splatnosť 15 rokov.
            
            
               2.   Obdobie dostupnosti finančnej pomoci poskytnutej týmto rozhodnutím je 18 mesiacov počnúc prvým dňom po nadobudnutí účinnosti tohto rozhodnutia.
            
            
               3.   Komisia sprístupní Portugalsku finančnú pomoc Únie najviac v ôsmich splátkach. Splátka môže byť vyplatená v jednej tranži alebo vo viacerých tranžiach. Lehoty splatnosti jednotlivých tranží v rámci prvej splátky môžu byť dlhšie, než je maximálna priemerná splatnosť uvedená v odseku 1. V takýchto prípadoch sa lehoty splatnosti ďalších tranží stanovia tak, aby bola maximálna priemerná splatnosť uvedená v odseku 1 dodržaná vtedy, keď budú vyplatené všetky splátky.
            
            
               4.   Prvá splátka sa uvoľní až vtedy, keď nadobudne platnosť dohoda o úvere uvedená v článku 8 ods. 2 nariadenia (EÚ) 2020/672.
            
            
               5.   Portugalsko uhrádza náklady financovania Únie uvedené v článku 4 nariadenia (EÚ) 2020/672 v prípade každej splátky, ako aj všetky poplatky, náklady a výdavky, ktoré Únii vyplývajú z financovania úveru udeleného podľa odseku 1 tohto článku.
            
            
               6.   O výške a uvoľnení splátok, ako aj o výške tranží rozhodne Komisia.
            
         
         
            Článok 3
            Portugalsko môže financovať tieto opatrenia:
            
                        a)
                     
                     
                        podporu pre udržanie pracovných zmlúv prostredníctvom dočasného prerušenia práce alebo skrátenia bežného pracovného času podľa článkov 298 až 308 zákona č. 7/2009 z 12. februára;
                     
                  
                        b)
                     
                     
                        novú a zjednodušenú osobitnú podporu pre udržanie pracovných zmlúv prostredníctvom dočasného prerušenia práce alebo skrátenia bežného pracovného času podľa zákonného dekrétu č. 10-G/2020 z 26. marca a článku 2 zákonného dekrétu č. 27-B/2020 z 19. júna;
                     
                  
                        c)
                     
                     
                        osobitné programy odbornej prípravy pre udržanie pracovných zmlúv prostredníctvom dočasného prerušenia práce alebo skrátenia bežného pracovného času podľa článkov 7 až 9 zákonného dekrétu č. 10-G/2020 z 26. marca;
                     
                  
                        d)
                     
                     
                        novú osobitnú podporu pre podniky na obnovenie podnikateľskej činnosti podľa článku 4 ods. 1 až 7 a ods. 10 až 12 a článku 5 zákonného dekrétu č. 27-B/2020 z 19. júna;
                     
                  
                        e)
                     
                     
                        nový príspevok na stabilizáciu príjmov pre zamestnancov, na ktorých sa vzťahuje buď podpora uvedená pod písmenami a), b) a c) pre udržanie pracovných zmlúv prostredníctvom dočasného prerušenia práce alebo skrátenia bežného pracovného času zakotveného v portugalskom zákonníku práce, alebo nová a zjednodušená podpora zavedená v reakcii na pandémiu ochorenia COVID-19 podľa článku 3 zákonného dekrétu č. 27-B/2020 z 19. júna zmeneného zákonom č. 58-A/2020 zo 14. augusta;
                     
                  
                        f)
                     
                     
                        novú a postupnú osobitnú podporu pre udržanie pracovných zmlúv prostredníctvom dočasného skrátenia bežného pracovného času podľa zákonného dekrétu č. 46-A/2020 z 30. júla;
                     
                  
                        g)
                     
                     
                        novú osobitnú podporu pre samostatne zárobkovo činné osoby, neformálnych pracovníkov a riadiacich partnerov podľa článkov 26 až 28 zákonného dekrétu č. 10-A/2020 z 13. marca a článku 325-G zákona č. 2/2020 z 31. marca zmeneného článkom 3 zákona č. 27-A/2020 z 24. júla;
                     
                  
                        h)
                     
                     
                        rodinné prídavky pre zamestnancov, ktorí nemôžu pracovať z dôvodu potreby pomáhať svojim deťom mladším ako 12 rokov alebo iným závislým osobám podľa článku 23 zákonného dekrétu č. 10-A/2020 z 13. marca;
                     
                  
                        i)
                     
                     
                        osobitnú podporu pre udržanie pracovných zmlúv školiteľov vzhľadom na zrušenie odbornej prípravy podľa vládneho nariadenia č. 3485-C/2020 zo 17. marca, vládneho nariadenia č. 4395/2020 z 10. apríla a vládneho nariadenia č. 5897-B/2020 z 28. mája;
                     
                  
                        j)
                     
                     
                        regionálne opatrenia týkajúce sa zamestnanosti v autonómnom regióne Azory podľa uznesenia rady vlády autonómneho regiónu Azory č. 97/2020 z 8. apríla, uznesenia rady vlády autonómneho regiónu Azory č. 120/2020 z 28. apríla, uznesenia rady vlády autonómneho regiónu Azory č. 128/2020 z 5. mája, uznesenia rady vlády autonómneho regiónu Azory č. 129/2020 z 5. mája, uznesenia rady vlády autonómneho regiónu Azory č. 195/2020 z 15. júla, uznesenia rady vlády autonómneho regiónu Azory č. 196/2020 z 15. júla a uznesenia rady vlády autonómneho regiónu Azory č. 200/2020 zo 17. júla;
                     
                  
                        k)
                     
                     
                        regionálne opatrenia týkajúce sa zamestnanosti v autonómnom regióne Madeira podľa uznesenia vlády autonómneho regiónu Madeira č. 101/2020 z 13. marca a nariadenia podpredsedníctva vlády autonómneho regiónu Madeira a regionálneho sekretariátu pre sociálne začlenenie a občianstvo č. 133-B/2020 z 22. apríla;
                     
                  
                        l)
                     
                     
                        príspevok pre zamestnancov a samostatne zárobkovo činné osoby v preventívnej izolácii podľa článku 19 zákonného dekrétu č. 10-A/2020 z 13. marca a článku 325-F zákona č. 2/2020 z 31. marca zmeneného článkom 3 zákona č. 27-A/2020 z 24. júla;
                     
                  
                        m)
                     
                     
                        príspevok na nemocenské dávky v dôsledku nakazenia ochorením COVID-19 podľa článku 20 zákonného dekrétu č. 10-A/2020 z 13. marca a článku č. 325-F zákona č. 2/2020 z 31. marca zmeneného článkom 3 zákona č. 27-A/2020 z 24. júla;
                     
                  
                        n)
                     
                     
                        nákup osobných ochranných prostriedkov, ktoré sa budú používať na pracovisku, najmä vo verejných nemocniciach, na príslušných ministerstvách, v obciach a autonómnych regiónoch Azory a Madeira podľa článku 3 zákonného dekrétu č. 10-A/2020 z 13. marca;
                     
                  
                        o)
                     
                     
                        kampaň v oblasti hygieny v školách podľa článku 9 zákonného dekrétu č. 10-A/2020 z 13. marca;
                     
                  
                        p)
                     
                     
                        testovanie nakazenia ochorením COVID-19 v prípade hospitalizovaných pacientov a pracovníkov verejných nemocníc, ako aj zamestnancov zariadení opatrovateľskej starostlivosti a zariadení starostlivosti o deti;
                     
                  
                        q)
                     
                     
                        nové osobitné odmeny pre zamestnancov Národnej zdravotnej služby zapojených do boja proti výskytu ochorenia COVID-19 podľa článku 42-A zákona č. 2/2020 z 31. marca zmeneného článkom 3 zákona č. 27-A/2020 z 24. júla.
                     
                  
         
            Článok 4
            Portugalsko informuje Komisiu do 30. marca 2021 a potom každých šesť mesiacov o plnení plánovaných verejných výdavkov, až kým nebudú uvedené plánované verejné výdavky v plnej miere splnené.
         
         
            Článok 5
            Toto rozhodnutie je určené Portugalskej republike.
            Toto rozhodnutie nadobúda účinnosť dňom jeho oznámenia adresátovi.
         
         
            Článok 6
            Toto rozhodnutie sa uverejní v Úradnom vestníku Európskej únie.
         
         
            V Bruseli 25. septembra 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 159, 20.5.2020, s. 1.
         
            (2)  Zmenený zákonom č. 27-A/2020 z 24. júla 2020.
         
            (3)  Zmenený zákonom č. 27-A/2020 z 24. júla 2020.